Сангийн сайдын 2019 оны ... дугаар сарын ... ны өдрийн ... тоот тушаалын хавсралт

**ТЕНДЕРТ ОРОЛЦОГЧДООС ИРҮҮЛСЭН ГОМДОЛ ХЯНАН   
ШИЙДВЭРЛЭХ ЖУРАМ**

**Нэг. Нийтлэг үндэслэл**

* 1. Энэхүү журмаар Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хууль /цаашид “хууль” гэх/-д заасны дагуу тендерт оролцогчдоос захиалагч болон төсийн асуудал эрхэлсэн төрийн захиргааны төв байгууллага /цаашид “Сангийн яам” гэх/-д гомдол гаргах, гомдлыг хүлээн авч, хянан шийдвэрлэхтэй холбоотой асуудлыг зохицуулна.
  2. Худалдан авах ажиллагааны улсын байцаагчийн хяналт шалгалтын болон Шударга, өрсөлдөөн хэрэглэгчийн төлөө газраас хуулийн 55 дугаар зүйлийн дагуу гомдол хянан шийдвэрлэх харилцааг энэ журмаар зохицуулахгүй.

**Хоёр. Гомдол гаргах**

* 1. Тендерт оролцогч хуулийн 54 дүгээр зүйлийн 54.1 дэх хэсэгт заасны дагуу захиалагчид гомдол гаргана.
  2. Захиалагч тендерт оролцогчийн гомдлыг үндэслэлгүй гэж шийдвэрлэсэн нь түүний тендерийн баталгааг улсын орлого болгох үндэслэл болохгүй.

**Гурав. Захиалагчийн шийдвэрт гомдол гаргах**

* 1. Тендерт оролцогч нь хуулийн 55 дугаар зүйлийн 55.1 дэх хэсэгт заасан асуудлаар үндэслэл бүхий гомдлыг Сангийн яаманд гаргана.
  2. Энэ журмын 3.1-д заасан гомдол гаргагчийн эрх бүхий этгээд, эсхүл итгэмжлэгдсэн төлөөлөгч нь гомдолд гарын үсэг зурж, хуулийн этгээдийн хувьд тамга тэмдгээр баталгаажуулан Сангийн яаманд хүргүүлэх ба гомдолд дараах баримт бичгийг хавсаргана. 
     1. гомдолд гарын үсэг зурсан этгээд нь гомдол гаргагчийг итгэмжлэлгүйгээр төлөөлөх эрх бүхий этгээд болохыг нотлох баримт, улсын бүртгэлийн гэрчилгээний хуулбар, эсхүл итгэмжлэл;
     2. оршин байгаа болон цахим шуудан, шуудангийн хаяг, холбоо барих утасны дугаар;
     3. захиалагчид гомдол гаргасан бол гомдлын хуулбар, захиалагчаас ирүүлсэн шийдвэр буюу мэдэгдэл;
     4. тендерийн баталгаа шаардсан тендер шалгаруулалтад оролцохдоо хүргүүлсэн тендерийн баталгааны хуулбар;
     5. захиалагч гомдол гаргагчийн тендерээс хуулийн 20 дугаар зүйлийн 20.5-т заасан үндэслэлээр татгалзсаныг үндэслэлгүй гэж үзэж байгаа бол гомдол гаргагч нь тендерийн баталгаа хүргүүлсэн, эсхүл тендерийн баталгаа нь хуульд заасан шаардлагыг хангасан тухай нотлох баримт;
     6. шаардлагатай гэж үзсэн бусад баримт материал.
  3. Гомдол гаргагч нь энэ журмын 3.2-т заасан гомдлын хувийг захиалагчид хүргүүлсэн байна.

**Дөрөв. Сангийн яам гомдол хүлээн авах, хүлээн авахаас   
татгалзах, гомдол гарсныг мэдэгдэх**

* 1. Сангийн яам гомдлыг хүлээн авч бичиг хэргийн бүртгэлд бүртгэх ба бүртгэсэн өдрөөс эхлэн хуульд заасан гомдол хянан шийдвэрлэх хугацаа тоологдоно.
  2. Сангийн яам энэ журмын 3.2-т заасан бүрдүүлбэрийн шаардлага хангаагүй гомдлыг гомдол гаргагчид буцаах ба энэ талаар гомдол гаргагчид утсаар болон албан бичгээр мэдэгдэнэ.
  3. Гомдол хянан шийдвэрлэх үүрэг бүхий албан тушаалтан /цаашид “эрх бүхий албан тушаалтан” гэх/ нь гомдлыг хүлээн авсан даруйд гомдлыг хянан шийдвэрлэхээс татгалзах дараах нөхцөл байдал байгаа эсэхийг шалгана. Үүнд:
     1. тендерийн баталгаа шаардсан тендер шалгаруулалттай холбоотой гомдол гаргасан этгээдийн тендерийн баталгаа хүчингүй болсон;
     2. гомдол гаргагч гомдлоо хуулийн хугацаанд гаргаагүй;
     3. гомдол гаргасан асуудлаар өмнө нь Сангийн яам тухайн гомдол гаргагчийн гомдлоор шийдвэрлэж хариу өгч байсан.
  4. Энэ журмын 4.3-т заасан нөхцөл байдал илэрсэн гомдлыг гомдол гаргагчид буцаана.
  5. Тендер шалгаруулалттай холбогдуулан гомдол гарсныг захиалагчид утсаар эсхүл цахим шуудангаар мэдэгдэж, тэмдэглэл үйлдэх ба гомдол гарсан тухай захиалагчид албан бичгээр мэдэгдэнэ. Албан бичигт хуульд заасан үндэслэлээр захиалагчийн гаргасан шийдвэр буюу үйлдлийн хэрэгжилтийг түр түдгэлзүүлэх эсэхийг, энэ журмын 5.1-д заасан баримт бичгийг ирүүлэхийг болон гомдол хянан шийдвэрлэх хүртэл тендерийн баталгааг чөлөөлөхгүй байх тухай тус тус дурдана.
  6. Захиалагч нь энэ журмын 4.5-д заасан албан бичгийг хүлээн авахыг хүлээлгүйгээр утсаар эсхүл цахим шуудангаар мэдэгдэл хүлээн авснаас хойш 3 хоногт багтаан шаардлагатай баримт бичгийг Сангийн яаманд хүргүүлсэн байна.
  7. Захиалагч шаардсан баримт бичгийг Сангийн яаманд ирүүлээгүй, дутуу ирүүлэх зэргээр гомдол хянан шийдвэрлэх ажиллагаанд саад учруулсаны улмаас Сангийн яам гомдлыг эцэслэн шийдвэрлээгүй тохиолдолд захиалагч тендерийн баталгааг улсын орлого болгох тухай шийдвэр гаргаж болохгүй.

**Тав. Тендер шалгаруулалттай холбогдох баримт   
бичгийг хянан үзэх**

* 1. Гомдол хянан шийдвэрлэх эрх бүхий этгээд нь хүлээн авсан гомдлын агуулга, шаардлагаас хамааран дор дурдсан мэдээлэл, баримт бичгийг ирүүлэхээр шаардаж болно. Үүнд:
     1. захиалагчийн үнэлгээний хороо томилсон шийдвэр;
     2. батлагдсан төсөвт өртгийн шийдвэрийн хуулбар;
     3. захиалагчийн баталсан тендерийн баримт бичиг;
     4. тендерт оролцогчдын ирүүлсэн тендер /цахим тендер бол холбогдох файл/;
     5. тендерийн нээлтийн тэмдэглэл;
     6. тендерт оролцогчид болон бусад байгууллагуудтай харилцсан бичиг;
     7. гэрээ байгуулах эрх олгох тухай захиалагчийн шийдвэр;
     8. гэрээ байгуулах эрх олгох болон шалгараагүй тухай мэдэгдлийг оролцогч нарт хүргүүлсэн талаар нотлох баримт;
     9. гэрээ байгуулах эрх олгосон оролцогчид гомдол гаргасан талаар мэдэгдсэн мэдэгдлийн хуулбар;
     10. шаардлагатай бусад баримт бичиг.
  2. Гомдол хянан шийдвэрлэх явцад ойлгомжгүй, зөрүүтэй болон бусад нөхцөл байдал үүсвэл Сангийн яам холбогдох албан тушаалтнаас тайлбар авч болно.

**Зургаа. Гомдлыг хянан шийдвэрлэх, түүнийг баталгаажуулах**

1. Сангийн яам нь гомдолд дурдсан тендер шалгаруулалтын ажиллагааг хууль, холбогдох дүрэм, журам, зааварт нийцэж явагдсан эсэхийг захиалагчаас ирүүлсэн баримт бичиг, мэдээлэлд үндэслэн гомдлын хүрээнд хянан үзэж, дараах шийдвэрийг гаргана. Үүнд:
   1. захиалагчийг хууль зөрчсөн гэж үзвэл хуулийн 55 дугаар зүйлийн 55.3 дахь хэсэгт заасан шийдвэрийг гаргах;
   2. захиалагчийг хууль зөрчөөгүй гэж үзвэл энэ тухай гомдол гаргагч болон захиалагчид мэдэгдэх.
2. Сангийн яам гомдлыг үндэслэлгүй гэж шийдвэрлэсэн бол тендерийн баталгааг улсын орлого болгуулах тухай мэдэгдлийг захиалагчид хүргүүлнэ.
3. Сангийн яам гомдлыг хянан шийдвэрлэх явцад тендер шалгаруулалтын явцад гомдолд дурдаагүй асуудлаар зөрчил гарсныг тогтоовол түүнийг залруулах талаар гомдол хянан шийдвэрлэсэн шийдвэрт тусгаж болно.

**Долоо. Бусад**

7.1. Энэ журмыг зөрчсөн этгээдэд холбогдох хууль тогтоомжид заасан хариуцлага хүлээлгэнэ.

**-оОо-**